ગુજરાતમાં એક રેલી દરમિયાન શહીદ બીએસએફ જવાનની પુત્રી મુખ્યમંત્રી વિજય રૂપાણીને મળવા પહોંચી હતી. જો કે મહિલા પોલીસ કર્મીઓને તેને રોકી હતી અને ઢસડીને સભાની બહાર કરી દીધી હતી. રાહુલ ગાંધીએ આ મામલે ટ્વીટ કર્યું હતું કે, પરમ દેશભક્ત રૂપાણીએ શહીદની પુત્રીને સભાની બહાર ફેંકાવીને માનવતાને શરમજનક સ્થિતિમાં મૂકી છે. 15 વર્ષથી શહીદના પરિવારને કોઈ મદદ મળી નથી માત્ર વચનો મળ્યા છે. બીજી તરફ રૂપાણીએ સ્પષ્ટતા કરી હતી કે, શહીદના પરિવારને જમીન, પેન્શન સહિતની સુવિધા ઉપલ્બધ કરાવવામાં આવી છે. જે યુવતી સાથે અયોગ્ય વ્યવહાર થયો તે શહીદ અશોક તડવીની પુત્રી રૂપલ તડવી હતી અને મુખ્યમંત્રી સમક્ષ પોતાના પ્રશ્નો રજૂ કરવા માગતી હતી. અશોક તડવી શહીદ થયા પછી સરકારે તેમના પરિવારને કથિત જમીન આપવા કહ્યું હતું. જો કે જમીન ન મળતા રૂપલ તડવી દ્વારા પ્રદર્શન કરવામાં આવી રહ્યું હતું. આ દરમિયાન સભામાં જમીન બાબતની રજૂઆત માટે મુખ્યમંત્રી મળવાની માગ કરી હતી. જો કે પોલીસે તેને રોકીને સભાની બહાર કરી દીધી હતી. મુખ્યમંત્રી સભા ઉપરથી કહ્યું હતું કે, તેઓ રૂપલ તડવીને કાર્યક્રમ પૂરો થયા પછી મળશે. જો કે મુલાકાત થઈ નહોતી.